Kotimaassaan nollaverotettu Stora Enso käyttää useita halpaveromaita

Ruotsinmaalaisen toimitusjohtajan Karl-Henrik Sundströmin luotsaama suomalainen metsäjätti Stora Enso kertoo käyttävänsä kohtuudella valtioiden tarjoamia verokannustimia ja verovapautuksia. OUTI JÄRVINEN / KL

Suomen valtion osaomistama metsäyhtiö Stora Enso ei maksa tuloveroja lainkaan Suomeen; sen sijaan yhtiö maksaa tuloveroa Ruotsiin – viime vuonna jo 14 miljoonaa euroa.

Tieto käy ilmi Stora Enson veroselvityksestä, jonka yhtiö on laatinut valtioneuvoston omistajaohjausyksikön vaatimuksesta. Valtio on määrännyt kaikki valtionyhtiöt julkistamaan maakohtaisen selvityksen tuloistaan, veroistaan ja verosuunnitteluperiaatteistaan.

Stora Enso kertoo omassa selvityksessään, että yhtiö ei maksanut viime vuonna Suomeen yhteisöveroja niin kutsutun tappiontasauksen vuoksi. Tämä 971 miljoonan euron tappiontasaus johtui metsäjätin mukaan Suomessa lakkautettujen tuotantoyksiköiden ”sulkemis- ja uudelleenjärjestelykustannuksista muutamana edeltävänä vuotena.”

Suomessa yritykset voivat vähentää verotuksessaan aiempien vuosien tappioita 5 – 10 vuoden ajan. Käytännössä Stora Enso on ohjannut lakkautustappioita enemmän suomalaisten yksiköidensä niskoille.

UPM maksoi 90 miljoonaa

Stora Enso maksoi viime vuonna yhteisöveroja muihin maihin yhteensä 39 miljoonaa veroa. Esimerkiksi Ruotsiin yhtiö maksoi 14 miljoonaa euroa. Ruotsi on yhtiön suurin yhteisöveron saajavaltio.

Yhtiö painotti tulostaan ja verojaan Ruotsiin siitäkin huolimatta, että Suomessa oli viime vuonna Ruotsia kevyempi yritysverotus. Suomen yhteisöverokanta oli 20 prosenttia, Ruotsin 22 prosenttia.

Stora Enson tärkein kilpailija, yksityinen metsäyhtiö UPM sen sijaan maksoi yhteisöveroja Suomeen noin 90 miljoonaa euroa viime vuonna.

Suomen valtio on yksi suurimmista Stora Enson omistajista. Valtion ääniosuus yhtiökokouksen äänivallasta on yhteensä 36 prosenttia.

Stora Enson kaikesta omaisuudesta – kuten esimerkiksi tehtaista – suurin osa on yhä kiinni Suomeen. Metsäfirmalla on Suomessa varallisuutta noin neljä miljardia euroa, mikä on puolitoista miljardia enemmän kuin vastaava luku Ruotsissa. Yhtiön kotimaa on Suomi.

Stora Enso noukkii veroalmuja useista valtioista. Näitä maita ovat Uruguay, Hollanti, Kiina sekä veroparatiisitmaat kuten Arabiemiirikunnat, Hong Kong, Singapore ja Neitsytsaaret.

”Me hyödynnämmekin kohtuudella valtioiden tarjoamia verokannustimia ja verovapautuksia ja toimimme suotuisan verokohtelun maissa siinä tapauksessa, että kaupallinen toiminta kyseisissä maissa on järkevää ja merkittävää”, Stora Enso selittää.

Valtion nollaverokerho

Iltalehti julkaisee tänään painetussa ja digilehdessä laajan raportin valtionyhtiöiden verokäytännöistä. Yllättävän moni valtionyhtiö ei maksa Suomeen lainkaan veroja tai maksaa veroja, mutta hyvin vähän.

Useimmat eivät maksa veroja siksi, että yritykset käyttävät tappiontasausta tai yritysten toiminta on kannattamatonta. Tyhjästä ei voi verovoutikaan nyhjäistä.

Lue lauantain painetun tai digilehden suuri veroselvityksekstä, mitkä valtionyhtiöt eivät maksa veroja Suomeen.